O **Convento de Santa Clara** de Ribadeo, que segue en funcións hoxe en día, conserva como partes máis antigas a súa igrexa de nave única, do século XV, e un claustro do XVIII. Situado no núcleo urbano, dispón dun peche que complementa o espazo cunha extensa horta.

Historia
--------

A súa historia comenza no século XI como beaterio e retiro de damas devotas, transformado en convento no 1366,constando en documento conservado que Don Ruy Sánchez, arcediano de Santiago e cóengo de Mondoñedo deu 80 contos para «*faser o mosteyro de Santa Crara*». Nos seus comezos, as relixiosas no profesaron a regra de Santa Clara, senón a feita polo Papa Urbano IV, ata fin do s. XIV, cando entraron a formar parte das clarisas.

Ten un claustro rectangular do XVIII, que forma un cadrado con arcos de medio punto no primeiro andar, con teito de artesoado sinxelo. O terceiro andar ten dúas ás con arcos abertos e posúe unha cociña monástica do século XVII. O conxunto foi destruído por un incendio no 1544 o 12 de agosto, festividade de Santa Clara. Na segunda metade do século XVI fundouse unha capela, igrexa dunha soa nave, baixo a advocación de S. Pedro. Destaca sobre o resto da construción a súa torre de planta cadrada, con dobre arco de medio punto, rematada cunha espadana.

Pode lerse no acceso principal a inscrición que Santa Clara mandou poñer no lintel da porta principal dos seus conventos "Haec est domus paupertatis" (en galego, *Esta é a casa da pobreza*).

Nos séculos XVII e XVIII o convento tiña diversas posesións, contándose 23 casas, 7 casaríos, soutos, muíños e prados. No século XX as monxas teñen fama polos seus doces, con obradoiro de pasteis, tortas, empanadas e e outras larpeiradas que eran vendidas a carón do convento e no século XXI véndense nunha tenda na vila.

No 1809 foi ocupado e danado polas tropas de Napoleón, pasando entre 1810 e 1812 a ser hospital militar. Tras ser albergue de transeúntes, no 1855 estivo a piques de desaparecer por motivos lexislativos posteriores á desamortización de Mendizábal.

Galería de imaxes
-----------------

* O convento nunha vista do 2005.O convento nunha vista do 2005.
* O altar maior da capela.O altar maior da capela.
* Fachada principal (NO).Fachada principal (NO).
* Porta principal coa inscrición 'Haec est domus pauperitatis'.Porta principal coa inscrición 'Haec est domus pauperitatis'.
* Unha porta secundaria.Unha porta secundaria.
* Xardín diante da fachada principal, cunha estatua de santa Clara.Xardín diante da fachada principal, cunha estatua de santa Clara.
* Zona claustral na capela.Zona claustral na capela.

Notas
-----

1. ↑  "Patrimonio. Concello de Ribadeo". *ribadeo.gal*. Consultado o 2022-07-15.
2. ↑  "Institución - Convento de Santa Clara de Ribadeo (Lugo, España)". *PARES*. Consultado o 2022-07-19.
3. ↑  "Convento de Santa Clara, Ribadeo (Lugo) - Fundación DeClausura" (en castelán). Arquivado dende o orixinal o 18 de xullo de 2022. Consultado o 2022-07-18.
4. 1 2  www.abertal.com. "Patrimonio cultural e arquitectura relixiosa e civil para ver en Ribadeo.". *turismo.ribadeo.gal*. Arquivado dende o orixinal o 16 de xullo de 2022. Consultado o 2022-07-16.

Véxase tamén
------------

### Outros artigos

* Mosteiros e conventos de Galicia

### Ligazóns externas

* Visita virtual a algunhas estancias interiores *(en castelán)*